Bag‘dodliklar 11 fevral kuni 12 yil deganda ilk marta qor bilan uyg‘onishdi. Bugun, 11 fevral kuni Iroq poytaxtida havo harorati -2 darajagacha pastlagan. Iroqning tog‘li hududlarida qor yog‘ishi odatiy hol, ammo Bag‘dodda tabiatning bu hodisasi kam uchraydi. Ertalabdan ijtimoiy tarmoqlarda qorga burkangan Bag‘dod suratlari joylandi. AP ma’lumotiga ko‘ra, Bag‘dodda oxirgi marta 2008 yilda qor yoqqan. Bir foydalanuvchining yozishicha, 2008 yil Iroq poytaxtida 100 yil deganda qor yoqqan. Yaqin Sharqning boshqa mamlakatlari, xususan Eron, Turkiyaning issiq hududlari ham qorga burkangan.